CELEX: 62007FJ0084
Language: mt
Date: 2008-06-24 00:00:00
Title: Sentenza tat-Tribunal għas-Servizz Pubbliku (Ir-Raba' Awla) tal-24 ta' Ġunju 2008. # Agim Islamaj vs il-Kummisjoni tal-Komunitajiet Ewropej. # Servizz pubbliku - Uffiċjali. # Kawża F-84/07.

SENTENZA TAT-TRIBUNAL GĦAS-SERVIZZ PUBBLIKU(It-Tielet Awla)
      
      24 ta’ Ġunju 2008
      Kawża F-84/07
      Agim Islamaj
      vs
      Il-Kummissjoni tal-Komunitajiet Ewropej 
      “Servizz Pubbliku – Uffiċjali – Ex membri tal-persunal temporanju mħallsa mill-fondi allokati għar-riċerka – Promozzjoni – Tħassir tal-punti akkumulati – Trasferiment ta’ uffiċjal mit-Taqsima ‘Riċerka’ għat-Taqsima ‘Amministrazzjoni’ tal-baġit ġenerali”
      Suġġett: Rikors, ippreżentat skont l-Artikoli 236 KE u 152 KEEA, li permezz tiegħu A. Islamaj jitlob lit-Tribunal għas-Servizz Pubbliku
         jiddikjara illegali l-Artikolu 2 tad-Deċiżjoni tal-Kummissjoni, tas-16 ta’ Ġunju 2004, emendata bid-deċiżjoni tal-20 ta’ Lulju
         2005, dwar il-modalitajiet relatati mal-proċedura ta’ promozzjoni tal-uffiċjali mħallsa mill-fondi allokati “Riċerka” tal-baġit
         ġenerali, jannulla d-deċiżjoni tal-Kummissjoni li tħassar mill-punti akkumulati tiegħu, 38.5 punt li huwa kiseb bħala membru
         tal-persunal temporanju u d-deċiżjoni li ma tippromwovihx għall-grad AST 5 waqt il-proċedura ta’ promozzjoni 2006 kif ukoll,
         sa fejn huwa neċessarju, jannulla ċ-ċaħda tal-appell li huwa ppreżenta quddiem il-kumitat ta’ promozzjoni.
      
      Deċiżjoni: Ir-rikors huwa miċħud. Ir-rikorrent għandu jbati żewġ terzi tal-ispejjeż tiegħu. Il-Kummissjoni għandha tbati, minbarra l-ispejjeż
         tagħha, terz tal-ispejjeż tar-rikorrent.
      
      Sommarju
      1.      Proċedura – Termini għall-preżentata ta’ rikors – Dekadenza – Żball skużabbli – Kunċett
      (Regolamenti tal-Persunal, Artikoli 90 u 91)
      2.      Uffiċjali – Rikors – Kundizzjonijiet għall-ammissibbiltà – Talbiet li huma nieqsa minn motiv jew argument, iżda li huma marbuta
            ma’ talbiet oħra – Ammissibbiltà 
      (Regoli tal-Proċedura tat-Tribunal għas-Servizz Pubbliku, Artikolu 35)
      3.      Uffiċjali – Pożizzjoni vakanti – Pożizzjoni mimlija permezz ta’ promozzjoni jew trasferiment – Avviż ta’ pożizzjoni vakanti
            li ma jippermettix li tiġi ddeterminata minn qabel il-proċedura użata – Kandidatura li għandha tiġi evalwata bħala talba għal
            trasferiment jew għal promozzjoni
      (Regolamenti tal-Persunal, Artikolu 29(1)(a), u Artikolu 45)
      4.      Proċedura – Spejjeż – Kumpens – Motivi eċċezzjonali
      (Regoli tal-Proċedura tal-Qorti tal-Prim’Istanza, l-ewwel subparagrafu tal-Artikolu 87(3); Deċiżjoni tal-Kunsill 2004/752,
            Artikolu 3(4))
      1.      Il-kunċett ta’ żball skużabbli, fir-rigward tat-termini għall-preżentata ta’ rikors, għandu jiġi interpretat b’mod restrittiv
         u jista’ jkopri biss ċirkustanzi eċċezzjonali li fihom, b’mod partikolari, l-istituzzjoni kkonċernata tkun adottat imġiba
         li, waħedha jew b’mod determinanti, toħloq konfużjoni kunsiderevoli fil-moħħ ta’ individwu li jaġixxi in bona fide u li jeżerċita d-diliġenza kollha meħtieġa minn persuna li tkun normalment avżata. F’tali sitwazzjoni, l-amministrazzjoni
         ma tistax, fil-fatt, tinvoka l-ksur min-naħa tagħha stess, tal-prinċipji ta’ ċertezza legali u ta’ aspettattivi leġittimi,
         li kkawża l-iżball imwettaq mill-individwu.
      
      Uffiċjal iwettaq żball skużabbli li jista’ jiġġustifika l-fatt li r-rikors tiegħu jkun ġie ppreżentat tard meta, skont l-indikazzjonijiet
         mogħtija mid-Direttur Ġenerali kompetenti fil-qasam tal-persunal, minflok jippreżenta, quddiem l-Awtorità tal-Ħatra, ilment
         kontra l-att li jikkawża preġudizzju fil-konfront tiegħu, huwa jippreżenta rikors quddiem il-kumitat ta’ promozzjoni, minkejja
         li l-imsemmi att ma huwiex inkluż fl-iżvolġiment tal-proċedura ta’ promozzjoni, u wara li jiġi miċħud l-imsemmi rikors, huwa
         jippreżenta l-ilment tard.
      
      (ara l-punti 39 sa 41 u 44)
      Referenza: Il-Qorti tal-Prim’Istanza 29 ta’ Mejju 1991, Bayer vs Il‑Kummissjoni, T‑12/90, Ġabra p. II‑219, punt 29; 27 ta’
         Settembru 2007, Pelle u Konrad vs Il‑Kunsill u Il‑Kummissjoni, T‑8/95 u T‑9/95, Ġabra p. II‑4117, punt 93
      
      2.      Fil-kuntest ta’ rikors li jikkonċerna uffiċjali, il-fatt li talbiet ma jkunu jinkludu ebda motiv jew argument ma huwiex biżżejjed
         sabiex jiġi konkluż li huma inammissibbli, jekk jirriżulta mill-proċess li, fid-dawl tar-rabta tagħhom ma’ talbiet oħra tar-rikors,
         huma jistgħu, konsegwentement, jintlaqgħu.
      
      (ara l-punt 47)
      3.      Fid-dawl tal-possibbiltajiet differenti li l-Artikolu 29(1)(a) tar-Regolamenti tal-Persunal joffri lill-Awtorità tal-Ħatra
         sabiex timla’ pożizzjoni vakanti, il-kandidaturi għal pożizzjonijiet vakanti fi ħdan istituzzjoni, li jiġu ppreżentati mill-uffiċjali
         tal-istess istituzzjoni ma jistgħux, a priori, jitqiesu bħala talbiet għal trasferiment. Madankollu, kandidatura ppreżentata minn uffiċjal għal pożizzjoni vakanti fl-imsemmija
         istituzzjoni għandha tiġi evalwata bħala talba għal trasferiment jew għal promozzjoni fil-każ fejn l-avviż ta’ pożizzjoni
         vakanti, filwaqt li jeskludi kull possibbiltà ta’ ħatra skont l-Artikolu 45a tar-Regolamenti tal-Persunal, ma jirreferix minn
         qabel għall-proċedura li ser tintuża sabiex timtela’ l-pożizzjoni, u li l-grad tal-imsemmija pożizzjoni ma jippermettix minn
         qabel li jiġu pprovduti indikazzjonjiet deċiżivi f’dan ir-rigward.
      
      Tali kandidatura, li tinkludi talba għal trasferiment, anki jekk ma hijiex limitata għal din tal-aħħar, tagħmel għalhekk parti
         mill-previżjonijiet tad-deċiżjoni tal-Kummissjoni dwar il-modalitajiet marbutin mal-proċedura ta’ promozzjoni ta’ uffiċjali
         mħallsa minn fondi allokati għar-riċerka tal-baġit ġenerali, li jipprovdu li l-uffiċjali, li qabel kienu membri tal-persunal
         temporanju mħallsa mill-fondi allokati għar-riċerka, ma jibqgħux iżommu l-punti ta’ promozzjoni miksuba fil-grad li kellhom
         qabel il-ħatra tagħhom bħala uffiċjali taħt prova, meta jiġu ttrasferiti, fuq talba tagħhom, f’pożizzjoni li taqa’ taħt l-amministrazzjoni
         tal-baġit ġenerali, fi żmien sentejn b’effett mid-data tal-ħatra tagħhom.
      
      (ara l-punti 53, 54, 74, 75 u 77 sa 79)
      4.      Istituzzjoni li tikkontesta b’mod abbużiv l-ammissibbiltà ta’ rikors tista’, minkejja li tirbaħ il-kawża, tiġi kkundannata
         tbati parti mill-ispejjeż tar-rikorrent.
      
      (ara l-punti 87 u 88)